SMT- จ่ายปันผลเพิ่มเป็น 70 สตางค์
สตาร์ส ไมโครอิเล็กทรอนิกส์ (SMT) ผู้ผลิตอิเล็กทรอนิกส์ที่เติบโตสูงสุดใน 5 ปีล่าสุดของไทย ประกาศจ่ายปันผลทั้งปี 70 สตางค์ต่อหุ้น พร้อมคาดปีนี้เติบโตต่อเนื่องไม่น้อยกว่า 35% หลังออเดอร์ไตรมาส 1 โตกว่าไตรมาส 4 ปีที่แล้ว
11 มี.ค. 2554

สตาร์ส ไมโครอิเล็กทรอนิกส์ (SMT) ผู้ผลิตอิเล็กทรอนิกส์ที่เติบโตสูงสุดใน 5 ปีล่าสุดของไทย ประกาศจ่ายปันผลทั้งปี 70 สตางค์ต่อหุ้น พร้อมคาดปีนี้เติบโตต่อเนื่องไม่น้อยกว่า 35% หลังออเดอร์ไตรมาส 1 โตกว่าไตรมาส 4 ปีที่แล้ว 
นายพลศักดิ์ เลิศพุฒิภิญโญ ประธานเจ้าหน้าที่บริหารและผู้ร่วมก่อตั้ง บริษัทสตาร์ส ไมโครอิเล็กทรอนิกส์ (ประเทศไทย) ผู้ผลิตชิ้นส่วนอิเล็กทรอนิกส์ครบวงจรรายเดียวของประเทศที่มีอัตราเติบโตสูงสุดในรอบ 4 ปีนี้ เปิดเผยว่าคณะกรรมการบริษัทฯมีมติจ่ายเงินปันผลทั้งปีในอัตรา 70 สตางค์ต่อหุ้น โดยจะจ่าย 50 สตางค์ต่อหุ้น สำหรับผลประกอบการครึ่งปีหลัง 2553 ในวันที่ 19 พฤษภาคมนี้ และ ขึ้นเครื่องหมาย XD ในวันที่ 7 เมษายนนี้ หลังจากที่ SMT ได้จ่ายเงินปันผลระหว่างกาลที่ 20 สตางค์ต่อหุ้นสำหรับงวดครึ่งปีแรก 2553 ไปแล้ว
 “สำหรับงวดปี 2553นี้ บริษัทฯจะจ่ายเงินปันผลรวมในอัตราประมาณ 50% ของกำไรสุทธิทั้งปี มากกว่านโยบายเดิมที่จะจ่ายปันผล 40% ของกำไรสุทธิ เนื่องจากบริษัทฯมีกำไรสุทธิที่เติบโตสูงถึงราว 100% ในปี 2553 และเพื่อเป็นการตอบแทนนักลงทุนและผู้ถือหุ้นที่ให้ความเชื่อมั่นในบริษัทฯอย่างดีมาตลอด โดยคิดเป็นอัตราเงินปันผลรวมประมาณ 3.62% คำนวณจากราคาปิดวันที่ 8 มีนาคม 2554 โดยผู้ถือหุ้นที่ใช้สิทธิซื้อหุ้นเพิ่มทุนจะได้รับเงินปันผลนี้ด้วยเช่นกัน (อัตราการใช้สิทธิ 1 หุ้นใหม่ต่อ 8 หุ้นเดิม) สำหรับปี 2554 บริษัทฯมั่นใจว่าจะมีผลการดำเนินงานเติบโตไม่น้อยกว่า 35% หลังจากสามารถทำกำไรเติบโตเพิ่มขึ้นอย่างต่อเนื่อง และในไตรมาส 1 ปีนี้ บริษัทฯได้รับ   ออเดอร์จำนวนมากจากลูกค้ากลุ่มหลัก จึงคาดว่ารายได้จะเติบโตกว่าช่วงเดียวกันของปีที่ผ่านมาอย่างแน่นอน”
ล่าสุด บริษัท หลักทรัพย์ธนชาติ จำกัด ได้ออกบทวิเคราะห์หุ้น SMT เมื่อต้นสัปดาหห์นี้ โดยคาดว่า SMT จะมีกำไรสุทธิต่อหุ้นเติบโต 56.3% และให้ราคาเป้าหมายที่ 25 บาท เติบโตสูงสุดในปีในปี 2554 หลังจากที่ปี 2553 SMT มีกำไรสุทธิ 530 ล้านบาทสูงสุดเป็นประวัติการณ์ คิดเป็นอัตราเติบโต 99% จากปี 2552 ที่มีกำไรสุทธิ 267 ล้านบาท และมีอัตราเติบโตสูงสุดในรอบ 5 ปีนี้ ติดต่อกันในอัตราเฉลี่ย 104% โดยมีปัจจัยหลักมาจากกลยุทธ์ “Blue-Ocean      (บลูโอเชียน), First- Mover และ Joint-Development” ที่มุ่งเน้นการร่วมพัฒนาสินค้า บลูโอเชียน ที่เป็นผลิตภัณฑ์ที่ใช้เทคโนโลยีระดับสูง เป็นรายแรกๆของโลก อาทิ ทัชสกรีน สำหรับสมาร์ทโฟน และ เซ็นเซอร์ TPMS วัดลมยางอัตโนมัติ ร่วมกับลูกค้า
 SMT หรือ สตาร์ส ไมโครอิเล็กทรอนิกส์ เป็นหนึ่งในผู้ผลิตชิ้นส่วนอิเล็กทรอนิกส์ระดับ Prime Source ของโลกที่มีเทคโนโลยีของตนเอง และมีผลประกอบการที่ดีมาตลอดสามารถเพิ่มยอดกำไรสุทธิได้อย่างต่อเนื่องกว่า 5 ปี จากผลิตภัณฑ์ทั้ง 2 กลุ่มคือ 1. ชิ้นส่วนไมโครอิเล็กทรอนิกส์ (MMA หรือ Microelectronics Module Assembly) และ 2. ไอซีชิพหรือแผงวงจรไฟฟ้ารวม (IC หรือ Integrated Circuit) 
 บริษัทฯ ได้ขยายกำลังการผลิตทั้ง สายงานไมโครอิเล็กทรอนิกส์ (MMA) เป็นครั้งที่ 2 ในปีนี้เป็น 100,000,000 ชิ้นต่อปีและวงจรไฟฟ้ารวม (IC) เป็น 1,500,000,000 ชิ้นต่อปีตามลำดับ หรือเพิ่มขึ้นกว่า 30% และ 50% จากปีที่แล้ว ด้วยงบลงทุนทั้งหมดกว่า 400 ล้านบาทในปี โดย SMT ซึ่ง ยังเป็นบริษัทแรกที่ได้รับผลประโยชน์พิเศษจากการเข้าตลาดหลักทรัพย์และจาก BOI ให้ยกเว้นการเรียกเก็บภาษีรายได้ตลอด 8 ปีโดยไม่มีการกำหนดเพดานผลกำไรสุทธิสะสมทำให้บริษัทฯคาดว่าจะเพิ่มปริมาณกำไรสุทธิจากโครงการนี้กว่า 500 ล้านบาทตามระยะเวลาสิทธิประโยชน์ที่เหลือ